《基隆山 》
清代·许銮

基隆煤产异，矿比金银铜。利在趋若骛，物盛招兵戎。

沿海易窥伺，不与四塞同。铁轮浪驰白，火齐炮飞红。

魑魅并罔两，驱率如罴熊。守将奋武卫，半日阻相攻。

海虏势既张，守禦力亦穷。雷声走列缺，烟焰弥苍穹。

束胸既告败，长鬣遂为功。猱猿集其上，貔豹穴其中。

我军顾相失，一旅不能通。盗粮赍寇仇，军用彼遂充。

掘取尽地力，椎凿施鬼工。杞人抱深恨，浩气嘘长虹。

平生经国志，耿耿存孤忠。湖港连巨舰，厓岛挽强弓。

携来龙骧军，一为定长风。

作者简介：许銮，清光绪年间（1875～1894）人士，著有《丛桂山房新乐府》。